ബൈപാസ്: സ്ഥലം അളന്നു ഇരിട്ടി : വര്ഷങ്ങളായി പറഞ്ഞുകേള്ക്കുന്ന ഇരിട്ടി പുതിയ ബസ് സ്റ്റാന്ഡ് പയഞ്ചേരി റോഡ് യാഥാര്ഥ്യമാക്കാനുള്ള നടപടികള് ഇരിട്ടി നഗരസഭ ആരംഭിച്ചു. ഇരിട്ടി ബസ് സ്റ്റാന്ഡില് നിന്നും ബ്ലോക്ക് ഓഫീസിന്റെ പിന്വശം വഴി ഇരിട്ടി പേരാവൂര് റോഡില് എത്തുന്ന രീതിയില് ബൈപ്പാസ് റോഡ് നിര്മിക്കാനാണ് ശ്രമം ആരംഭിച്ചത്. റോഡിനായി കണ്ടെത്തേണ്ട സ്ഥലത്തിന്റെ കിടപ്പും മറ്റും താലൂക്ക് സര്വേയറുടെയും നഗരസഭാ അധികൃതരുടെയും നേതൃത്വത്തില് ഇന്നലെ അളന്നു പരിശോധിച്ചു . ഇപ്പോള് തന്നെ സ്വകാര്യ വ്യക്തികളുടെ സ്ഥലം ഉപയോഗിച്ച് നിര്മിച്ച അഞ്ച് മീറ്ററോളം വീതിയുള്ള മണ്റോഡ് ഇവിടെയുണ്ട് . പഴശിപദ്ധതിയുടെ സ്ഥലത്ത് നിര്മിച്ചതെന്ന് കരുതിയിരുന്ന റോഡ് സ്വകാര്യ വ്യക്തികളുടെ സ്ഥലം ഉപയോഗിച്ച് നിര്മച്ചതാണെന്ന് കണ്ടെത്തി. ഇതിനുശേഷം വരുന്ന ഏതാനും ചില വ്യക്തികളുടെ സ്ഥലം റോഡിനായി വിട്ടുനല്കാമെന്നും ഉടമകള് സമ്മതിച്ചിട്ടുണ്ടെന്നാണ് അറിയുന്നത്. എന്നാല് ബസ് സ്റ്റാന്ഡില് നിന്നും നേരിട്ട് ഈ റോഡിലേക്കെത്താന് ചെറിയ കോണ്ക്രീറ്റ് പാലം പോലുള്ള സംവിധാനം വേണ്ടിവരും. ഈ സ്ഥലം പഴശി പദ്ധതിയുടെ വെള്ളം കയറിക്കിടക്കുന്ന പ്രദേശമാണ്. പാലമാകുമ്ബോള് മറ്റു തടസങ്ങളൊന്നും പദ്ധതി അധികൃതരുടെ ഭാഗത്തുനിന്നും ഉണ്ടാകില്ലെന്നാണ് കണക്കുകൂട്ടുന്നത്. സര്ക്കാരിന്റെ ഏതെങ്കിലും പദ്ധതിയില് ഉള്പ്പെടുത്തി ഇവിടെ പാലം യാഥാര്ഥ്യമാക്കാന് കഴിയുമെന്നാണ് നഗരസഭാ അധികൃതര് കരുതുന്നത്. ബൈപ്പാസ് റോഡ് എത്രയും പെട്ടെന്ന് യാഥാര്ഥ്യമാക്കാന് കഴിയുമെന്നാണ് കരുതുന്നതെന്ന് നഗരസഭാ ചെയര്പേഴ്സണ് കെ. ശ്രീലത പറഞ്ഞു. ഇത് നാട്ടുകാരുടെ നീണ്ട വര്ഷത്തെ ആഗ്രഹമാണെന്നും അവരും ഇതോടൊപ്പം നല്ലപോലെ സഹകരിക്കുന്നുണ്ടെന്നും ശ്രീലത പറഞ്ഞു. ചെയര് പേഴ്സനെ കൂടാതെ നഗരസഭാ ഉപാധ്യക്ഷന് പി.പി. ഉസ്മാന്, കൗണ്സിലര്മാരായ എ.കെ. രവീന്ദ്രന്, വി.പി. അബ്ദുള് റഷീദ് , താലൂക്ക് സര്വേയര് രവീന്ദ്രന് കണോത്ത് എന്നിവരും സ്ഥലം അളന്ന് പരിശോധനയില് പങ്കെടുത്തു.